Il-PN ippreżenta protest ġudizjarju kontra l-Gvern, il-kumpanija Henley and Partners u d-diretturi tagħha biex fi kliem is-Segretarju Ġenerali Chris Said u d-deputat Jason Azzopardi kulħadd ikun jaf il-pożizzjoni tal-Partit fl-Oppożizzjoni ladarba jkun fil-Gvern. Fil-protest iffirmat mill-Avukat Carol Aquilina, il-Partit Nazzjonalista qal li qed iżomm il-Gvern u Henley and Partners responsabbli għad-danni fuq Malta talli qed ibiegħu iċ-ċittadinanza Maltija. L-Oppożizzjoni tenniet li kull applikant barrani li jrid iċ-ċittadinanza għandu jkun jaf li jekk il-PN ikun fil-Gvern dan se jirtirahielu.  Dr. Said u Dr Azzopardi qalu li min jonfoq il-flus, ma joħodhomx lura. Is-Segretarju Generali tal-PN qal li għalkemm hawn interpretazzjonijiet legali differenti dwar jekk hux illegali jew le li Malta tbiegħ iċ-ċittadinanza, il-Partit Nazzjonalista ma jaqbilx ma din il-politika għax jemmen li ċ-ċittadinanza m’għandix tinbiegħ. Reazzjoni Gvern: Il-Gvern intant qal fi stqarrija li bil-protest ġudizzjarju, l-Oppożizzjoni qed tagħti avviż serju li jekk tiġi eletta fil-Gvern, beħsiebha tikser id-drittijiet fundamentali tal-bniedem mingħajr ma tagħti d-dritt tas-smigħ xieraq. Mal-istqarrija tiegħu, l-Gvern ippubblika ukoll il-parir tal-Avukat Ġenerali Peter Grech li fih jgħid fost oħrajn li ċ-ċittadinanza miksuba bil-programm taċ-ċittadinanza b’investiment ma tistax tkun irtirata b’mod arbitrarju u minn jikseb iċ-ċittadinanza ikollu dritt għall-aspirazzjonijiet  leġittimi u protezzjoni kontra d-diskriminazzjoni fost oħrajn. Il-Gvern qal li l-parir tal-Avukat Ġenerali jġib fix-xejn il-kliem tal-Oppożizzjoni. Żied jgħid li dan il-parir huwa identiku għall-pariri indipendenti li taw avukati oħra fil-kamp kostituzzjonali inkluż dekan u eks-dekan tal-fakultà tal-liġi. Il-Gvern sejjaħ bħala nuqqas ta’ serjetà li l-Oppożizzjoni mhix tippubblika l-parir tagħha li trid iżżommu anomimu.